אנדריה דליבאשיץ'

**אנדריה דליבאשיץ** (בסרבית קירילית : **Андрија Делибашић**; 24 באפריל 1981 – 19 במרץ 2025) היה כדורגלן מונטנגרי ששיחק בעמדת החלוץ. דליבאשיץ' החל את קריירת הכדורגל שלו בפרטיזן בלגרד, ובהמשך שיחק בעיקר בספרד, שם ייצג את מיורקה, ריאל סוסיאדד, הרקולס אליקנטה וראיו ואיקאנו. בסך הכול צבר 208 הופעות וכבש 47 שערים בשתי הרמות הבכירות של ליגות הכדורגל בספרד. בנוסף, שיחק באופן מקצועי גם בפורטוגל ויוון.

## קריירת מועדונים
דליבאשיץ' החל את הקריירה המקצועית שלו בפרטיזן בלגרד, שם שיחק במשך שלוש וחצי עונות, רשם 126 הופעות וכבש 63 שערים. בעונת 2003–04 שיחק בליגת האלופות וכבש שלושה שערים בשלב הבתים. ב-16 בספטמבר 2003 הבקיע שער שוויון מול פורטו בתיקו 1–1. ב-26 בנובמבר כבש שוב מול פורטו בהפסד 2–1, ואת שערו השלישי כבש בתיקו 1–1 מול אולימפיק מרסיי במשחק האחרון של שלב הבתים.

בינואר 2004 הועבר למיורקה, אך לא הצליח לבסס את מקומו בהרכב. במהלך עונתו הראשונה הבקיע ארבעה שערים ב-17 משחקים. בתחילת 2005 הושאל לבנפיקה ליסבון, אך שותף במספר דקות מועט בלבד.

בעונת 2005/06 הושאל שוב, הפעם לבראגה. בעונה שלאחר מכן הושאל תחילה לא.א.ק. אתונה, שם הופיע ב-15 משחקים וכבש שער אחד. בינואר 2007 חזר לפורטוגל והצטרף לביירה-מאר, שם ערך את הופעת הבכורה שלו ב-4 בפברואר נגד אוניאו דה לייריה.

בקיץ 2007 חזר דליבאשיץ' למאיורקה, והציג יכולת טובה עם שישה שערים בשני משחקים, אך לא נשאר בקבוצה והושאל לריאל סוסיאדד מהליגה השנייה. ב-5 באוגוסט 2008 שוחרר ממאיורקה וחתם בהרקולס בהעברה חופשית.

לאחר שתי עונות באליקנטה, בהן סייע לקבוצה להעפיל ללה ליגה, עבר דליבאשיץ' לראיו וייקאנו מהליגה השנייה. הוא כבש שבעה שערים ב-30 משחקים, וסייע לקבוצה להעפיל ללה ליגה.

בשתי העונות הבאות שימש דליבאשיץ' בעיקר כמחליף, וכבש שבעה שערים בסך הכול. הוא עזב את ראיו ביוני 2013.

ב-13 בפברואר 2014, בגיל 32, הצטרף דליבאשיץ' לקבוצת ראטצ'בורי מהליגה התאילנדית.

## קריירה בין-לאומית
דליבאשיץ' שיחק בנבחרת סרביה ומונטנגרו בכדורגל עד גיל 21, שסיימה במקום השני באליפות אירופה בכדורגל עד גיל 21 ב-2004. מספר חודשים לאחר מכן, הוא היה גם חלק מהנבחרת האולימפית שהודחה בסיבוב הראשון בכדורגל באולימפיאדת אתונה.

לאחר ירידה בכושרו, דליבאשיץ' איבד את מקומו בנבחרת. עם זאת, סיכוייו לחזור לזירה הבינלאומית עלו באמצע 2006 כאשר מונטנגרו נפרדה מסרביה והפכה למדינה עצמאית, מה שהפך אותו לזכאי לשחק עבור נבחרת מונטנגרו בכדורגל. עם זאת, עוד לפני פרסום הסגל למשחק הבכורה של הנבחרת, הוא הביע את אכזבתו בתקשורת מכך שלא פנו אליו כלל גורמים במונטנגרו, ואף הצהיר כי אם לא ייכלל בסגל הראשון, לא ישחק לעולם בנבחרת.

בספטמבר 2009 זומן דליבאשיץ' למשחק של מונטנגרו מול בולגריה, אך לא שותף בהפסד 4–1 ב-5 בספטמבר. את הופעת הבכורה שלו בנבחרת ערך ב-10 באוקטובר, כאשר כבש את שער הניצחון (2–1) מול גאורגיה, במסגרת מוקדמות מונדיאל 2010.

את שערו השני במדי הנבחרת כבש ב-7 באוקטובר 2011, כאשר השווה ל-2–2 בדקות הסיום מול אנגליה, במשחק שהבטיח למונטנגרו מקום במוקדמות יורו 2012. בסך הכול רשם 21 הופעות במדי הנבחרת, בהן כבש 6 שערים. הופעתו האחרונה הייתה ביוני 2013 במשחק מוקדמות המונדיאל נגד אוקראינה בפודגוריצה.

## מותו
דליבאשיץ' נפטר ממחלת הסרטן ב-19 במרץ 2025, בגיל 43.

## פרסים ואותות כבוד
;**פרטיזן**
* הליגה הראשונה של סרביה ומונטנגרו: 2001–02, 2002–03
* גביע סרביה ומונטנגרו: 2000–01

;**בנפיקה**
* פרימיירה ליגה: 2004–05
* סגנית אלופת טאסה דה פורטוגל: 2004–05

## קישורים חיצוניים

* אנדריה דליבאשיץ', באתר א.א.ק. אתונה

## הערות שוליים

קטגוריה:ספורטאים מונטנגרים בספרד
קטגוריה:כדורגלני סוטייסקה ניקשיץ'
קטגוריה:כדורגלני ראטצ'אבורי
קטגוריה:כדורגלני ראיו ואייקאנו
קטגוריה:כדורגלני הרקולס אליקנטה
קטגוריה:כדורגלני ריאל סוסיאדד
קטגוריה:כדורגלני ביירה-מאר
קטגוריה:כדורגלני א.א.ק. אתונה
קטגוריה:כדורגלני ספורטינג בראגה
קטגוריה:כדורגלני בנפיקה ליסבון
קטגוריה:כדורגלני מיורקה
קטגוריה:כדורגלני פרטיזן בלגרד
קטגוריה:כדורגלנים באולימפיאדת אתונה (2004)
קטגוריה:סרביה ומונטנגרו: כדורגלנים אולימפיים
קטגוריה:כדורגלני נבחרת מונטנגרו
קטגוריה:ניקשיץ': כדורגלנים
קטגוריה:ילידי 1981
קטגוריה:מונטנגרים שנפטרו ב-2025